Tiada kes dijangkiti semula Covid-19
ALEXANDRA LORNA KUCHING: Di Sarawak setakat ini, tiada kes dijangkiti semula Covid-19
setelah pulih, kata Menteri Perumahan dan Kerajaan Tempatan, Dato Sri Dr Sim
Kui Hian. Beliau berkata insiden itu berbeza dari negara jiran Brunei dengan 17 kes
jangkitan semula dilaporkan. “Kita telah mengumpulkan maklumat ini dan menyampaikannya kepada pakar
perubatan termasuk Ketua Pengarah Kesihatan Dr Noor Hisham Abdullah supaya
mereka dapat melihat lebih lanjut mengenai masalah ini,” katanya pada
sidang media laporan harian Covid-19 di Wisma Bapa Malaysia di sini semalam. Menurut Sim, bagi kes aktif Covid-19 di Sarawak, hakikatnya hanya sekitar
lebih 100 kes aktif berbanding lebih 300 aktif yang dilaporkan. “Pesakit yang sembuh dianggap pulih sepenuhnya setelah mereka keluar
dari hospital dan kemudiannya keluar dari ‘Step Down Centre’.  “Salah satu sebabnya kenapa
mereka perlu ke pusat itu kerana masih perlu menjalani kuarantin selama 14 hari
lagi, dan mereka tidak dapat bertemu dengan sesiapa pun,” katanya.  Hal ini juga bukan kerana mereka
yang telah diuji negatif dan harus menjalani kuarantin selama 14 hari lagi
kerana mereka tidak sihat, tetapi ia perlu untuk mereka diasingkan dalam satu
tempoh lagi.  Manakala, Timbalan Ketua Menteri
Datuk Amar Douglas Uggah Embas menambah sebab itulah mengapa perlu ada dua
ujian negatif untuk memastikan individu tersebut bebas daripada wabak ini.  “Sekiranya orang yang
dibenarkan keluar dan dijangkiti semula, itu akan menjadi masalah.  Itulah sebabnya mengapa kita mempunyai tempat
yang disebut ‘Step Down Centre’  di
Kompleks Belia dan Sukan.  “Kita harus berhati-hati dalam
hal ini dan itulah prinsipnya. Saya berharap orang awam dapat memahami dan
tidak perlu untuk mengutuk Hospital Umum Sarawak dan petugas barisan hadapan
kerana mereka adalah pahlawan kita dan telah banyak berkorban untuk kita,”
tegas Uggah. 
See author's posts
